钦定古今图书集成/理学汇编/字学典/第078卷 > 山谷题跋 > 《论兰亭为真行之祖》
## 钦定古今图书集成/理学汇编/字学典/第078卷 > 山谷题跋 > 《论兰亭为真行之祖》

王右军《兰亭草》，号为最得意书，宋齐间不闻称道。永
师出此书，诸儒皆推为真行之祖，所以唐太宗必欲
得之。其后公私相盗，至于发冢，今遂亡之。书家得定
武本，盖髣髴古人笔意耳。褚庭诲所临极肥，而洛阳
张景元斸地得缺石极瘦。定武本则肥不剩肉，瘦不
露骨，犹可想其风流。三石刻皆有佳处，不必宝己有
而非彼也。